Mišo Marić

**Milenko  Mišo Marić** (26. decembra 1939, Bosanski Petrovac) je jugoslavenski i bosanskohercegovački pjesnik, tekstopisac, novinar, scenarista i kulturni radnik

## Biografija
Njegova porodica je porijeklom iz Kolunića. Djed mu je bio seoski knez, a otac Uroš trgovac koji se prije Drugog svjetskog rata naselio u Petrovac. Zajedno sa još devetoricom Srba ubijen je kod Knina krajem aprila 1941.god, nakon osnivanja NDH. Mišo je sa majkom interniran u Prijedor, razbolio se, pa su ih Italijani prebacili u Knin. U Petrovac su se vratili po okončanju rata.
 
Osmogodišnje školovanje završio je u rodnom gradu, gimnaziju u Banja Luci i Bihaću, studirao pravo na Univerzitetu u Beogradu, i diplomirao VPŠ u Mostaru. Nakon toga vanredno upisuje i završava Filozofski fakultet u Beogradu, smjer srpskohrvatski jezik i jugoslovenska književnost. Šest godina je radio kao nastavnik.

Kao gimnazijalac je počeo pisati za “Male novine”, “Oslobođenje”, “Zadrugar”, bihaćku “Krajinu”... Do 1980. radio je kao urednik kulturne rubrike u “Slobodi” i urednik - voditelj emisije “Nedjeljom za mlade”  Radio Mostara.

Od 1974. do rata u BiH je osnivač i umjetnički rukovodilac  dječijeg ansambla “Mostarske kiše”, a od 1980. god. i samostalni je urednik Kulturno umjetničkog programa na RTV SA. Radi i kao novinar pišući za “Rad”, Radio Sarajeva, “Eho”, “Sport”, “Jugoslavenski dan”... Pisao je i za mnogobrojne  magazine  i književnih časopisa u SFRJ. Honorarno je uređivao novine radnih organizacija u Mostaru i Hercegovini.

U ratu, kao konzul Prve dječije ambasade Sarajevo i volonter EU organizovao je rukovodio evakuacijom oko 10.500 majki i djece iz Mostara, i oko 2.300 iz BiH u inostranstvo.  

Od marta 1993. izbjeglica je u Velikoj Britaniji. Povremeno objavljuje u štampi Engleske, Njemačke, Norveške i bivših jugoslovenskih zemalja.

## Bibliografija
* Gdje umiru ptice, pjesme, (Mostar, 1971).
* Našom pjesmom zemlja jača, pjesme s notnim zapisima Josipa Sliška, (“Svjetlost”, Sarajevo, 1979).
* Živ je Tito, pjesme, (“Oslobođenje”, Sarajevo/ “Dnevnik”, Novi Sad, 1985).
* Ljubavi i molitve, pjesme, (“Oslobođenje”, Sarajevo 1989).
* Pan s crnom frulom, pjesme, (“Rabic”, Sarajevo, 2004, Dopunjeno izdanje 2014).
* Mostarenje, proza, (“Rabic” Sarajevo 2006, Dopunjeno izdanje “Art Rabic”, Sarajevo, 2015).
* Napisao je oko 200 pjesama i tekstova u zabavnoj muzici od kojih su mnogi nagrađeni (Indeksi, Miki Jevremović, Bisera Veletanlić, Kemal Monteno, Đorđe Novković, Kićo Slabinac, Jadranka Stojaković, Danijel Popović, Zdravko Čolić, Željko Samardžić i dr.). Autor je nekoliko libreta za kantate i oratorije s temom iz NOB-e (Emil Cossetto: “Titova biografija”, Vlado Mustajbašić: “Sutjeska”, Slobodan Bodo Kovačevic: “Krajina”...). Pisao je scenarije najpoznatijih jugoslavenskih svečanosti obilježavanja značajnih godišnjica iz NOB-e, republičkih i saveznih  “Dana mladosti”... 
* Autor je tekstova u svim dokumentarcima Hajrudina Šibe Krvavca i ostalih filmskih autora.
* Bio je zastupljen u školskim udžbenicima i monografijama, autor je recenzija i predgovora za poetske zbirke i likovne kataloge,  uvršten u poetske  i muzičke antologije u BiH i SFRJ, nagrađivan za poetske i prozne radove, prevođen na slovenski, albanski, engleski, španski, mađarski, finski, švedski, norveški i ruski. 

## Priznanja
Dobitnik više društvenih nagrada i priznanja među kojim: 
* Zlatna značka RK SSO BiH, 
* Zlatna plaketa Dana mladosti SK SSO SFRJ, 
* plaketa Bosanskog Petrovca (Počasni građanin Bosanskog Petrovca - prije i poslije rata),  
* 14.februarska nagrada Mostara,  
* nagrada “Hasan Kikić”,
* nagrada "Skender Kulenović" za životno djelo 2018.
* plaketa "UNTAT" Ujedinjenih nacija, 
* nagrada Udruženja novinara.

## Literatura
* Milosav Slavko Pešić: Kad te zaboli duša – Jugoslovenska poezija o Titu, BIGZ, Beograd 1980.

## Izvori